Leeu dalk geskuif ná vrou sterfDie leeuwyfie wat Maandagmiddag ŉ vrou by die Leeupark in Honeydew, Johannesburg, doodgebyt het, sal waarskynlik na ŉ ander perseel geskuif word. Scott Simpson, woordvoerder van die Leeupark, het aan Maroela Media gesê ŉ finale besluit is nog nie geneem nie, maar die leeu sal na alle waarskynlikheid na ŉ ander perseel wat ook deur die Leeupark besit word, geskuif word. ŉ Aantal leeus word by hierdie perseel aangehou, maar dit is nie oop vir die publiek nie. Die vrou, ŉ Amerikaner vermoedelik in haar twintigs, het Maandag saam met ŉ onafhanklike toeroperateur in ŉ motor deur die Leeupark gery. Die motor se vensters was oop en ŉ leeuwyfie het by die venster aan die passasierskant ingespring en die vrou gebyt. ŉ Ambulans is dadelik na die toneel geroep, maar die vrou is dood terwyl paramedici besig was om haar te behandel. Die man wat saam met haar in die motor was, het ook beserings opgedoen in sy poging om die leeu van die vrou af te kry en is in die hospitaal opgeneem. “Sy beserings is beslis nie gering nie, maar ek sou dit nie as lewensbedreigend beskryf nie,” het Simpson gesê. Hy het gesê die toeroperateur is nie aan die Leeupark verbonde nie, maar aan ŉ ander instansie wat toeriste na die Leeupark bring. “Ons sal beslis nie die leeu laat uitsit nie, aangesien die leeu nie vir die voorval geblameer kan word nie. Beide vensters van die motor was heeltemal oop en die leeu het munt geslaan uit die situasie. Dit is te vroeg om te sê wie se skuld dit was, maar as ŉ voorkomingsmaatreël sal die leeu waarskynlik geskuif word.” Volgens Simpson was verteenwoordigers van die Amerikaanse konsulaat Maandagaand by die Leeupark en sal hulle die vrou se familie van haar dood in kennis stel. Dit is egter nie duidelik of die konsulaat haar naam sal bekendmaak nie. Die leeu is vir tyd en wyl saam met ander leeus in ŉ kleiner kamp toegemaak terwyl die ondersoek aan die gang is. Simpson het vroeër gesê besoekers aan die park word gewaarsku om hul vensters toe te hou wanneer hulle deur die leeukamp ry en waarskuwingskennisgewings is ook oral te sien.